Γνώμη της Επιτροπής

της 30ής Μαρτίου 2000

στο πλαίσιο της οδηγίας 73/23/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσης

(2000/C 104/07)

(Κείμενο που παρουσιάζει ενδιαφέρον για τον ΕΟΧ)

Η παρούσα γνώμη βασίζεται στο άρθρο 9 της οδηγίας 73/23/ΕΟΚ του Συμβουλίου της 19ης Φεβρουαρίου 1973 σχετικά με ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσης(1). Αφορά την εφαρμογή του άρθρου 5 της προαναφερόμενης οδηγίας.

Σύμφωνα με το άρθρο 5 της οδηγίας 73/23/ΕΟΚ, δημοσιεύθηκε στην Επίσημη Εφημερίδα των Ευρωπαϊκών Κοινοτήτων(2) αναφορά στα εναρμονισμένα πρότυπα ΕΝ 60335-1 και ΕΝ 60335-2-9. Τα προαναφερόμενα πρότυπα, που εκδόθηκαν από τον Ευρωπαϊκό Οργανισμό Τυποποίησης Cenelec, τιτλοφορούνται ως εξής:

>ΘΕΣΗ ΠΙΝΑΚΑ>

Στο πλαίσιο εφαρμογής της διαδικσίας ρήτρας διασφάλισης σύμφωνα με το άρθρο 9 της οδηγίας για τη χαμηλή τάση, επισημάνθηκε στην Επιτροπή ατέλεια του εναρμονισμένου προτύπου ΕΝ 60335-2-9 το οποίο εφαρμόζεται σε συνδυασμό με το πρότυπο ΕΝ 60335-1.

Πρόκειται για τον κίνδυνο να αναπτυχθούν υψηλές θερμοκρασίες σε επιφάνειες εκτός των θερμαινομένων επιφανειών στις συσκευές που καλύπτονται από το ΕΝ 60335-2-9. Το πρότυπο αυτό, υπό την τρέχουσα έκδοσή του, δεν πραγματεύεται τον κίνδυνο θέρμανσης αυτών των μη θερμαινομένων επιφανειών. Οι στόχοι που αφορούν την ασφάλεια και καθορίζονται στο παράρτημα Ι σημείο 1 στοιχείο δ) και 2 στοιχείο β) της οδηγίας 73/23/ΕΟΚ απαιτούν ο ηλεκτρικός εξοπλισμός να είναι σχεδιασμένος και κατασκευασμένος έτσι ώστε να εξασφαλίζει την προστασία έναντι κινδύνων όσον αφορά τις θερμοκρασίες των επιφανειών. Λόγω της έλλειψης επαρκών προδιαγραφών όσον αφορά τις θερμοκρασίες των επιφανειών εκτός των επιφανειών που θερμαίνονται, το πρότυπο ΕΝ 60335-2-9 δεν μπορεί να εξασφαλίσει πλήρη συμμόρφωση προς την οδηγία για τη χαμηλή τάση. Όσον αφορά τους προαναφερόμενους κινδύνους τα πρότυπα ΕΝ 60335-2-9 (ρήτρα 11) και ΕΝ 60335-1 (ρήτρα 11), που απαριθμούνται στις προαναφερόμενες δημοσιεύσεις της Επίσημης Εφημερίδας των Ευρωπαϊκών Κοινοτήτων δεν θεωρούνται κατά συνέπεια ως τεκμήρια συμμόρφωσης προς τους ανωτέρω αναφερόμενους στόχους για την ασφάλεια.

Τα ανωτέρω συμπεράσματα υποστηρίχθηκαν από τους εκπροσώπους των εθνικών διοικήσεων στη συνεδρίαση της ομάδας εργασίας "Χαμηλή Τάση" στις 17 και 18 Ιουνίου 1999.

Η Επιτροπή ανάθεσε στον Ευρωπαϊκό Οργανισμό Τυποποίησης Cenelec να εξασφαλίσει ότι αναθεωρημένη έκδοση του εν λόγω προτύπου πραγματεύεται επαρκώς τον ανωτέρω αναφερόμενο κίνδυνο. Αυτή την περίοδο βρίσκεται υπό εξέλιξη αναθεώρηση του προτύπου ΕΝ-60335-2-9.

Ελλείψει αναθεωρημένου εναρμονισμένου προτύπου, οι κατασκευαστές, όταν βεβαιώνουν τη συμμόρφωση του σχετικού ηλεκτρικού εξοπλισμού προς την οδηγία για τη χαμηλή τάση, θα πρέπει λοιπόν να αντιμετωπίζουν τον κίνδυνο της θέρμανσης επιφανειών εκτός των θερμαινομένων. Προς τούτο ενδέχεται να χρειάζεται ανάλυση και αξιολόγηση των κινδύνων προκειμένου να εξασφαλιστεί ότι και ο εξοπλισμός έχει σχεδιαστεί και κατασκευαστεί κατά τρόπο ώστε να περιορίζονται εύλογα οι κίνδυνοι που αφορούν την θέρμανση επιφανειών εκτός των θερμαινομένων.

(1) ΕΕ L 77 της 26.3.1973· οδηγία όπως τροποποιήθηκε τελευταία από την οδηγία 93/68/ΕΟΚ (ΕΕ L 220 της 30.8.1993, σ. 1).

(2) ΕΕ C 268 της 22.9.1999, σ. 1.